સગીરાનું અપહરણ કરીને તેને રાજસ્થાનના જોધપુરમાં ૫૦ હજાર રૂપિયામાં વેચી નાંખવાના એક કૌભાંડનો પર્દાફાશ કરીને સરદારનગર પોલીસે બે મહિલા સહિત ચાર આરોપીઓને પકડી પાડ્યાં છે. ગત વર્ષે ૧૪ વર્ષની સગીરાનું અપહરણ કરીને તેને રસ્તામાં ચાંદીનું કડુ અપાવી ફોસલાવીને છેક રાજસ્થાન લઈ જવાઈ હતી. જ્યાં રાજુ ઢોલી નામના ૨૮ વર્ષના યુવક સાથે પૈસા લઈને તેના બળજબરીથી લગ્ન કરી દેવાયા હતા. હાલ ચાલી રહેલા ઓપરેશન મુસ્કાન હેઠળ પોલીસને અપહૃત કિશોરીની ભાળ મળતા પોલીસ જોધપુર પહોંચી હતી અને તેની સાથે લગ્ન કરનારા સહિત તેનું અપહરણ કરનારી બે મહિલા મળી કુલ ચારની ધરપકડ કરી લાવી બાળકીને હેમખેમ છોડાવી હતી.